b'\n_START_ARTICLE_\nSamuel Greigh\n_START_SECTION_\nElulugu\n_START_PARAGRAPH_\n1764. aastal siirdus Greigh briti laevastikust Vene laevastikku 1. j\xc3\xa4rgu kapteni auastmes. Paistis silma mitmes merelahingus. Vene-T\xc3\xbcrgi s\xc3\xb5ja (1768\xe2\x80\x931774) ajal kuulus laevadega admiral Grigori Spiridovi eskaadri koosseisu ja krahv Aleksei Orlovi n\xc3\xb5unikuna osales vahetult laevastiku juhina \xc3\x87e\xc5\x9fme lahingus. Edukate lahingute eest T\xc3\xbcrgi laevastiku vastu autasustati kontradmiral Greighi P\xc3\xbcha Georgi 2. klassi ordeniga._NEWLINE_Alates 1775 oli S. Greigh Balti laevastiku Kroonlinna sadama k\xc3\xb5rgeim komand\xc3\xb6r, aastast 1782 admiral. Juhtis Vene-Rootsi s\xc3\xb5jas (1788\xe2\x80\x931790) Vene laevastikku ja saavutas Suursaare lahingus (17. juulil 1788) t\xc3\xa4htsa v\xc3\xb5idu, mille eest autasustati teda P\xc3\xbcha Andrease ordeniga.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nTallinna Toomkiriku p\xc3\xb5hjal\xc3\xb6\xc3\xb6vis asub tema muinsuskaitsealune klassitsistlikus stiilis marmorist hauamonument, mille on kavandatud Venemaal tegutsenud itaalia arhitekt Giacomo Quarenghi. Skulptuursed osad valmistas Itaalias Carraras Giuseppe Luciani. Hauamonumendi laskis p\xc3\xbcstitada Vene keisrinna Katariina II, kelle soosik Greigh oli. Toomkirikusse matmisel tehti Greighile erand, sest 1773. aastast oli Katariina II enda k\xc3\xa4sul kirikutesse matmine Venemaal keelatud._NEWLINE_Lisaks kinkis Katariina II 13. m\xc3\xa4rtsil 1791 tema lesk Sara Greighile ja nende lastele Suure-Konguta m\xc3\xb5isa (Gro\xc3\x9f-Congota).\n_START_SECTION_\nPerekond\n_START_PARAGRAPH_\nTema poeg Alexis Greigh (1775\xe2\x80\x931845) oli Vene-T\xc3\xbcrgi s\xc3\xb5ja sangar, Vene Musta mere laevastiku \xc3\xbclem, Pulkovo observatooriumi rajaja._NEWLINE_Pojapoeg Samuel Aleksejevit\xc5\xa1 Greigh (1827\xe2\x80\x931887) oli Venemaa rahandusminister 1878\xe2\x80\x931880.'